Virallinen lehti nro L 247 , 22/09/1994 s. 0039 - 0040



EFTAN VALVONTAVIRANOMAISEN PÄÄTÖS N:o 66/94/COL, annettu 27 päivänä kesäkuuta 1994, valvontamenetelmistä nautakarjojen luomistaudista virallisesti vapaan aseman säilyttämiseksi tietyissä EFTA-valtioissa EFTAN VALVONTAVIRANOMAINEN, joka ottaa huomioon Euroopan talousalueesta tehdyn sopimuksen, sellaisena kuin se on tarkistettuna mainitun sopimuksen tarkistamisesta tehdyllä pöytäkirjalla, ja erityisesti sen 17 artiklan ja pöytäkirjassa 1 olevan 4 kohdan d alakohdan, ottaa huomioon Euroopan talousalueesta tehdyn sopimuksen liitteessä I olevan I luvun 1 kohdassa tarkoitetun säädöksen eläinten terveyteen liittyvistä ongelmista yhteisön sisäisessä nautaeläinten ja sikojen kaupassa (neuvoston direktiivi N:o 64/432/ETY, jäljempänä 'nauta- ja sikasäädös`) ja erityisesti sen 3 artiklan 13 kohdan, ottaa huomioon valvontaviranomaisen ja tuomioistuimen perustamisesta tehdyn EFTA-valtioiden sopimuksen, sellaisena kuin se on tarkistettuna mainitun sopimuksen tarkistamisesta tehdyllä pöytäkirjalla, ja erityisesti sen 5 artiklan 2 kohdan d alakohdan, pöytäkirjan 1 ja sen 1 artiklan e alakohdan, sekä toteaa, että Suomi, kuten on todettu 7 päivänä maaliskuuta 1994 päivätyssä kirjeessä, Ruotsi, kuten on todettu 28 päivänä huhtikuuta 1994 päivätyssä kirjeessä, ja Norja, kuten on todettu 29 päivänä huhtikuuta 1994 päivätyssä kirjeessä, katsovat täyttävänsä nauta- ja sikasäädöksen 3 artiklan 13 kohdan vaatimukset, yli 99,8 prosenttia nautakarjoista Suomessa, Norjassa ja Ruotsissa on hyväksytty luomistaudista virallisesti vapaiksi nauta-ja sikasäädöksen 2 artiklan e kohdan tarkoittamassa merkityksessä ja niiden on katsottu täyttäneen tähän asemaan vaadittavat edellytykset vähintään 10 vuoden ajan, Ruotsissa, Norjassa ja Suomessa ei ole todettu luomistautitartunnasta johtuvia keskenmenoja viimeisten kolmen vuoden aikana, tämän aseman säilyttämiseksi on tarpeen määrätä sen tehokkuuden varmistavia valvontatoimenpiteitä, jotka on mukautettu Suomen, Norjan ja Ruotsin nautakarjojen erityiseen terveystilanteeseen, ja määrätyt toimenpiteet ovat EFTAn valvontaviranomaista avustavan EFTAn eläinlääkintäkomitean lausunnon mukaiset, ON PÄÄTTÄNYT SEURAAVAA: 1. Poiketen nauta- ja sikasäädöksen liitteessä A olevan II osan A kohdan 1 alakohdan c alakohdan ii alakohdasta tämän päätöksen liitteessä tarkoitetut EFTA-valtiot tai niiden alueet voivat säilyttää nautakarjojen luomistaudista virallisesti vapaan aseman, jos seuraavat ehdot täyttyvät: - kaikista nautaeläimistä, joiden epäillään saaneen luomistautitartunnan, on ilmoitettava toimivaltaisille viranomaisille ja niille on suoritettava viralliset tutkimukset luomistaudin varalta, mukaan lukien vähintään kaksi serologista verikoetta, jotka sisältävät komplementtifiksaatiotutkimukset ja keskenmenon yhteydessä otettujen asianmukaisten näytteiden mikrobiologinen tutkimus, - poistetaan virallisesti luomistaudista vapaa luokitus karjalta, josta epäilyksenalainen nautaeläin tai epäilyksenalaiset nautaeläimet on löydetty, siksi ajaksi, jolloin tautitartuntaa epäillään, kunnes ensimmäisessä luetelmakohdassa määrätyistä tutkimuksista on saatu negatiiviset tulokset. 2. Tämä päätös tulee voimaan 1 päivänä heinäkuuta 1994. 3. Tämä päätös on osoitettu Suomelle, Ruotsille ja Norjalle. 4. Tämä päätös on todistusvoimainen englannin kielellä. Tehty Brysselissä 27 päivänä kesäkuuta 1994. EFTAn valvontaviranomaisen puolesta Pekka SÄILÄ Kollegion jäsen LIITE Alueet, jotka voivat säilyttää nauta- ja sikasäädöksen 3 artiklan 13 kohtaan perustuvan luomistaudista vapaan asemansa Suomi: Kaikki alueet Norja: Kaikki alueet Ruotsi: Kaikki alueet